《题长春轩诗卷》
明代·石宝

春阳无恒燠，春雨无恒滋。如何轩中人，日咏长春诗。

岂有师文弦，如彼鲁阳麾。至哉万化源，舒惨固自知。

庭除辟馀壤，百卉纷及时。春兰色可悦，秋菊亦垂垂。

脩树交清阴，好鸟鸣高枝。俯窥华实繁，仰视风霆驰。

吟啸皆春风，习习被朱丝。有时掔坠露，咀嚼疗晨饥。

乃知广文饭，不异商岭芝。平生执经人，庙堂今设施。

珍重葱郁间，或有栋梁姿。

作者简介：真定府藁城人，字邦彦，号熊峰。成化二十三年与兄石玠同举进士。与修《大明会典》。累擢为礼部尚书兼学士掌詹事府事。授检讨。嘉靖三年以吏部尚书兼文渊阁大学士，直内阁。守己鲠狷，持论坚确，进退凛然。辞归时襆被一车而已，都人叹其廉洁。所作诗淹雅清峭，讽谕婉约，有词人之风。有《熊峰集》、《恒阳集》。